በግንቦት 20 ድል ታዳጊ ክልሎች ከሌሎች ብሔሮች፣ ብሔረሰቦችና ሕዝቦች እኩል ተጠቃሚነት ሆነዋል
አዲስ አበባ፤ ግንቦት 23/2006 (ዋኢማ) – የግንቦት 20 ድል በፈጠረው መልካም ሁኔታ ታዳጊ ክልሎች ከሌሎች ብሔሮች፣ ብሔረሰቦችና ሕዝቦች እኩል የልማት ተጠቃሚ መሆናቸውን የከሰም ስኳር ልማት ፋብሪካ ሰራተኞችና የአዋሽ ፈንታሌ ወረዳ ነዋሪዎች ገለጹ። 23ኛውን የግንቦት 20 ድል በዓል ያከበሩት የወረዳው ነዋሪዎችና የፕሮጀክቱ ሰራተኞች እንደገለጹት ግንቦት 20 በታዳጊ ክልሎች የሚገኙ ኢትዮጵያውያን እንደ ሌሎች አካባቢ ህዝቦች የልማት ተጠቃሚ አድርጓቸዋል። በዕለቱ ንግግር ያደረጉት የከሰም ስኳር ልማት ፕሮጀክት ዋና ስራ አስኪያጅ አቶ ካባ መርጋ በበኩላቸው ግንቦት 20 ሕዝቦች ለዘመናት የተነፈጉትን ራሳቸውን በራሳቸው የማስተዳደር መብት ያጎናጸፈ የድል በዓል ነው ብለዋል። ዋና ስራ አስኪያጁ አያይዘውም ግንቦት 20 ሕዝቦች የራሳቸውን ቋንቋ የመጠቀም፣ ባህላቸውን የማሳደግና የማስተዋወቅ፣ በቋንቋቸው የመማርና የመዳኘት መብትን የተጎናጸፉበት ታላቅ ድል ነው ብለዋል። መንግስት በአገሪቱ የሚገኙ ብሔሮች፣ ብሔረሰቦችና ሕዝቦች በሙሉ የልማት ተጠቃሚ ለማድረግ ከፍተኛ ጥረት እያደረገ መሆኑን የገለጹት አቶ ካባ በተለይ ለታዳጊ ክልሎች ልዩ ትኩረት ሰጥቶ እየሰራ መሆኑን ገልጸዋል። ክልሎች በጤና፣ በትምህርት፣ በኤሌክትሪክ ሃይል፣ በመንገድና በሌሎች መሰረተ ልማቶች ተጠቃሚ እንዲሆኑ እየተደረገ ነው ብለዋል። በአገሪቱ ልዩ ትኩረት ከተሰጣቸው ፕሮጀከቶች አንዱ እንደሆነ የገለጹት ስራ አስኪያጁ የሱኳር ፋብሪካው በመጪው ህዳር ወር 2007 ዓ/ም ሲጠናቀቅ ለአካባቢው ህዝብ ከፍተኛ ጠቀሜታን ያስገኛል ብለዋል።  